b'\n_START_ARTICLE_\nTysk spitz\n_START_SECTION_\nOpprinnelse og alder\n_START_PARAGRAPH_\nOpprinnelsesmessig er hunderasen plassert i Tyskland, men det er trolig mer korrekt \xc3\xa5 si at den oppsto i det kontinentale Europa. Mange mener at den nedstammer fra steinalderens s\xc3\xa5kalte torvhunder (Canis familiaris palustris) og neolittiske spisshunder, men dette medf\xc3\xb8rer ikke riktighet. Flere regner den ogs\xc3\xa5 som Europas eldste hunderase, men dette har sammenheng med f\xc3\xb8rstnevnte teori og medf\xc3\xb8rer derfor heller ikke riktighet, selv om typen hund utvilsomt er gammel. Type og rase er imidlertid to forskjellige ting._NEWLINE_Man har regnet med at rasen deler opphav med de nordiske spisshundene, deriblant samojed (som trolig er en av rasens tidlige forfedre). Dette st\xc3\xb8ttes av nyere forskning, blant annet i en studie publisert i det vitenskapelige magasinet Science den 21. mai 2004. Studien viser imidlertid ogs\xc3\xa5 at rasen har et betydelig innslag av minst en annen hunderase, men den sier ingen ting om hvilken rase. Derimot g\xc3\xa5r det fram at det m\xc3\xa5 v\xc3\xa6re en gjeterhundtype. Noe konkret om rasen alder er det umulig \xc3\xa5 si noe sikkert om, annet enn at variantene som mange andre hunderaser gjennomgikk en rivende utvikling mot slutten av 1800-tallet og p\xc3\xa5 begynnelsen av 1900-tallet._NEWLINE_Keeshond, som ellers i Europa gjerne kalles ulvespitz p\xc3\xa5 grunn av pelsfargen, har f\xc3\xa5tt sitt navn etter hollenderen Cornelis (Kees) de Gyselar, som p\xc3\xa5 1700-tallet gjorde revolt mot den hollandske kronen, Huset Oranien, og derfor fikk en slags heltestatus i hjemlandet i ettertid. Det sies at han hadde en keeshond (eller en hund som lignet) i v\xc3\xa5penskjoldet sitt. Han tapte kampen mot kronen, noe som skal ha f\xc3\xb8rt til at \xc2\xabrasen\xc2\xbb n\xc3\xa6rmest forsvant i mer enn hundre \xc3\xa5r. Den dukket imidlertid opp igjen p\xc3\xa5 1800-tallet, da det ble igangsatt avlsarbeider i b\xc3\xa5de Holland og England for \xc3\xa5 bringe den fram i lyset igjen. Det er vel derfor korrekt \xc3\xa5 tidfeste disse hundene som rase til denne perioden, selv om variantene har aner som g\xc3\xa5r mye lenger tilbake i tid. Til tross for at keeshond anerkjennes som tysk av FCI, er den Hollands nasjonalhund._NEWLINE_Pomeranian, er en mindre variant av kleinspitz skapt av britiske oppdrettere p\xc3\xa5 1800-tallet. Den er oppkalt etter Pommern, der opprinnelsen antas \xc3\xa5 stamme fra. Dronning Victoria av England har f\xc3\xa5tt \xc3\xa6ren av \xc3\xa5 ha gjort rasen kjent og popul\xc3\xa6r, og selv om den regnes som en tysk rase, var det engelskmennene som renavlet og videreutviklet denne lille hunden. De senere \xc3\xa5rs streben etter stadig mindre hunder har gjort at pomeranian har blitt stadig mindre i st\xc3\xb8rrelse. Tidligere var det vanlig at den veide ca. 3,5 kg, men i dag er det mer vanlig at den veier omkring 2 kg. Til Norge kom denne popul\xc3\xa6re hunden alt f\xc3\xb8r f\xc3\xb8rste verdenskrig._NEWLINE_Den f\xc3\xb8rste raseklubben ble dannet i Frankrike alt i 1935. Rasestandarden er fra 1990.\n_START_SECTION_\nBruksomr\xc3\xa5de\n_START_PARAGRAPH_\nTysk spitz er i dag f\xc3\xb8rst og fremst en popul\xc3\xa6r familiehund, sekund\xc3\xa6rt en ypperlig brukshund for en rekke form\xc3\xa5l. Fra gammelt av var den tradisjonelt brukt som g\xc3\xa5rdshund, og den har fortsatt ypperlige egenskaper som vakthund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nTysk spitz er robust, livlig og allert av type. Den er vanligvis sv\xc3\xa6rt rolig av seg, men ogs\xc3\xa5 gjerne noe selvstendig og ofte litt mistenksom overfor fremmede. Den knytter sterke b\xc3\xa5nd til eier og kan bli litt sjalu om den ikke f\xc3\xa5r klare retningslinjer fra valpestadiet av. De st\xc3\xb8rre typene er ofte ogs\xc3\xa5 sv\xc3\xa6rt modige og kan v\xc3\xa6re noe p\xc3\xa5g\xc3\xa5ende overfor fremmede. Det er derfor viktig med en fast oppdragelse fra starten av. De kan ogs\xc3\xa5 v\xc3\xa6re dominante overfor andre hunder.\n_START_SECTION_\nAnnet\n_START_PARAGRAPH_\nDen kraftige pelsen krever noe jobb p\xc3\xa5 regelmessig basis, men kanskje mindre enn hva en skulle tro.'